Diari Oficial de la Generalitat Valenciana


Sumari del DOGV 7011, del 25-04-2013 (2013/3872)

RESOLUCIÓ d'11 d'abril de 2013, del director general de Tributs i Joc, per la qual s'autoritza les entitats col·laboradores en la gestió recaptatòria de la Generalitat que efectuen l'ingrés de l'import de les autoliquidacions i liquidacions de l'impost sobre successions i donacions en els comptes restringits de la Generalitat oberts en les esmentades entitats per al pagament de tributs, a càrrec dels comptes del causant obertes en estes entitats.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7011

Data del DOGV
:   25-04-2013

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2013/3872


Data del document
:   11-04-2013

Organisme emissor
:   Conselleria d'Hisenda i Administració Pública

Tipus de document
:   Resolució

Descriptors 

:   * Conselleria d'Hisenda i Administració Pública
    * empresa privada

RESOLUCIÓ d'11 d'abril de 2013, del director general de Tributs i Joc, per la qual s'autoritza les entitats col·laboradores en la gestió recaptatòria de la Generalitat que efectuen l'ingrés de l'import de les autoliquidacions i liquidacions de l'impost sobre successions i donacions en els comptes restringits de la Generalitat oberts en les esmentades entitats per al pagament de tributs, a càrrec dels comptes del causant obertes en estes entitats. [2013/3872]  
L'article 32 de la Llei 29/1987, de 18 de desembre de l'Impost sobre Successions i Donacions i l'article 91 del Reglament de l'Impost sobre Successions i Donacions, aprovat per Reial Decret 1629/1991, de 8 de novembre, establixen unes obligacions d'informació i justificació de pagament de l'impost que incumbix determinades autoritats públiques, persones privades i públiques l'objectiu de les quals és millorar la gestió de l'impost i garantir la seua efectivitat, i l'incompliment de les quals és sancionable com a infracció tributària.  
D'altra banda, estes obligacions es complementen amb els supòsits de responsabilitat subsidiària previstos en l'article 8 de la Llei del Impost sobre Successions i Donacions. Precepte desplegat en els articles 19 i 20 del Reglament del Impost sobre Successions i Donacions.  
  
En concret, pel que fa als intermediaris financers, els esmentats preceptes establixen: d'una banda, la prohibició que entreguen béns que tinguen depositats a persones diferents del seu titular sense que s'acredite prèviament el pagament de l'impost o la seua exempció o, si és el cas, s'autoritze per l'administració (article 32.4 de la Llei de l'Impost sobre Successions i Donacions i article 91.4 del Reglament); i, d'altra banda, una responsabilitat subsidiària quan hagen entregat metàl·lic o valors depositats en estos, tornat les garanties constituïdes o mitjançant en la transmissió de valors que formen part d'una herència. Esta responsabilitat no comprén la totalitat del deute originat per l'impost, ja que es limita a la porció de l'impost que corresponga als béns que l'originen i s'extingix amb l'ingrés de la dita porció (article 8.1.a i c de la Llei de l'Impost sobre Successions i Donacions i articles 19.1.a i c i 20 del Reglament).  
No obstant això, per a esquivar el possible perjuí dels hereus i legataris que necessiten disposar de les quanties que els hagen de pagar les entitats asseguradores o dels béns depositats en entitats de crèdit, sense que estes es convertisquen en responsables subsidiàries de l'impost, la Llei de l'Impost sobre Successions i Donacions i el seu Reglament regulen un règim de liquidació parcial o d'autoliquidació parcial (article 35 de la llei i articles 78, 86.2 i 89 del Reglament), per mitjà del qual aquells poden obtindre la disposició dels fons i béns depositats o retinguts en garantia per mitjà de l'ingrés de l'import de la liquidació parcial o autoliquidació parcial que corresponga, ingrés que complix, a més, la funció d'extingir la responsabilitat subsidiària de les entitats que, si és el cas, haguera nascut.  
A fi d'aclarir els supòsits de responsabilitat subsidiària, la Llei 14/2000, de 29 de desembre, de Mesures Fiscals, Administratives i de l'Orde Social i la Llei 53/2002, de 30 de desembre, de Mesures Fiscals, Administratives i de l'Orde Social van introduir algunes modificacions de caràcter tècnic que permeten una millor gestió de l'impost al no considerar «entregues» determinats supòsits i, per tant, ni donen lloc a la responsabilitat subsidiària regulada en l'article 8 de la Llei de l'Impost sobre Successions i Donacions ni als supòsits de prohibicions legals dels apartats 4 i 5 de l'article 32 del mateix cos legal.  
  
A estos efectes, de conformitat amb el que disposa el paràgraf segon de l'article 8.1.a, de la Llei de l'Impost sobre Successions i Donacions, no es considerarà que els intermediaris financers realitzen una entrega de metàl·lic o de valors depositats, ni devolució de garanties, en els casos de lliurament de xecs bancaris a càrrec dels depòsits, garanties o del resultat de la venda dels valors que siga necessari, que tinga com exclusiu fi el pagament del mateix impost sobre successions i donacions que grave la transmissió mortis causa, sempre que el xec siga expedit a nom de l'Administració creditora de l'impost.  
Igualment, per aplicació del que disposa el paràgraf segon de l'article 8.1.c, paràgraf segon de la Llei de l'Impost sobre Successions i Donacions, no es considerarà que els mediadors en les transmissions de títols valors són responsables del tribut quan es limiten a realitzar, per orde dels hereus, la venda dels valors necessaris que tinga com exclusiu fi el pagament del mateix impost sobre successions i donacions que grave la transmissió mortis causa, sempre que contra el preu obtingut en la dita venda es realitze l'entrega als beneficiaris de xec bancari expedit a nom de l'Administració creditora de l'impost.  
  
En els dos casos anteriors, al considerar-se que no existix «entrega», també estan exceptuats de les prohibicions previstes en els apartats 4 i 5 de l'article 32 de la llei reguladora de l'impost, i així ho establix l'article 32.6 de la Llei de l'Impost sobre Successions i Donacions, per remissió al que disposa l'article 8.1 de la mateixa llei, en els mateixos termes i amb les condicions allí establits.   
Fora dels esmentats supòsits legals, o quan no es complisquen els requisits previstos en aquells, es manté la responsabilitat subsidiària de les entitats financeres regulades en l'article 8 de la Llei de l'Impost sobre Successions i Donacions, així com la prohibició que estes entitats efectuen les entregues a què es referix l'apartat 4 de l'article 32, llevat que s'acredite prèviament el pagament de l'impost o la seua exempció o, si és el cas, s'autoritze per l'Administració esta entrega.  
D'altra banda, l'article 19.1 del Reglament General de Recaptació, aprovat per mitjà de Reial Decret 939/2005, de 29 de juliol, establix que els ingressos de la gestió recaptatòria de tributs es realitzaran en comptes restringits oberts en les entitats col·laboradores, i l'article 17.5 del Reglament esmentat afig que els òrgans de recaptació efectuaran el control i seguiment de l'actuació de les entitats col·laboradores. D'esta manera, per mitjà de l'ingrés directe en els esmentats comptes restringits a nom de la Generalitat de l'import de les autoliquidacions i liquidacions de l'impost sobre successions i donacions, en el marc de l'especial relació amb estes entitats, subjecta, a més, a un control específic, s'aconseguix el mateix efecte d'assegurament de l'ingrés de l'impost sobre successions i donacions que suposa el lliurament per qualsevol entitat financera, a càrrec del compte del causant, d'un xec bancari a nom de la Tresoreria de la Generalitat, assegurament que constituïx la raó de ser jurídica, tant de la prohibició de l'article 32.6 de la Llei de l'Impost sobre Successions i Donacions, com de la responsabilitat subsidiària de l'article 8 del mateix text legal. No obstant això, esta forma de pagament a càrrec dels béns del causant, al no estar exceptuada legalment, requerix l'autorització de l'Administració tributària en els termes de l'article 32.4 de la Llei 29/1987.  
  
En virtut d'això, d'acord amb els preceptes legals citats anteriorment, i en l'exercici de les atribucions conferides a esta Direcció General en l'àmbit de la gestió dels tributs cedits per l'Estat a la Generalitat per l'article 26.1.a) del Decret 20/2013, de 25 de gener, del Consell, pel qual s'aprova el Reglament Orgànic i Funcional de la Conselleria d'Hisenda i Administració Pública, resolc:  
  
Article únic. Autorització a les entitats col·laboradores en la gestió recaptatòria de la Generalitat  
S'autoritza les entitats col·laboradores en la gestió recaptatòria de la Generalitat, als efectes del que disposa l'últim incís de l'article 32.4 de la Llei 29/1987, de l'impost sobre successions i donacions, que efectuen directament l'ingrés de l'import de les autoliquidacions i liquidacions de l'impost sobre successions i donacions en els comptes restringits de la Generalitat oberts en les dites entitats per al pagament de tributs, a càrrec dels comptes del causant en les transmissions mortis causa subjectes a l'impost oberts en estes entitats.  
  
DISPOSICIÓ FINAL   
  
Única. Entrada en vigor  
La present resolució entrarà en vigor l'endemà de la publicació en el Diari Oficial de la Comunitat Valenciana.   
  
València, 11 d'abril de 2013.- El director general de Tributs i Joc: Vicent Peiró Ibáñez.